钦定古今图书集成/明伦汇编/官常典/第789卷 > 蒲卣
## 钦定古今图书集成/明伦汇编/官常典/第789卷 > 蒲卣

按《宋史》本传：“卣字君锡，阆州人。母任知书，里中号《任
五经》。卣幼以开敏闻，中进士第，历利州司户参军、三
泉主簿，知合江金水县，通判文州。有献议者，欲开文
州径路达陕西。卣言：洮、岷积石，至文为甚。迩，自文出
江油，邓艾取蜀故道也。异时鬼章欲从此窥蜀，为其
阻隘而止。夏人志此久矣，可为之通道乎？”议遂塞。为
睦亲宅教授，提举湖北京西常平。崇宁均田，转运使
以用不足，将度费以定税，卣曰：“诏旨所以加惠元元
尔，初不在增赋也。”宛、襄地广沃，国初募民垦田，得为
世业，令人毋辄诉，盖百年矣，好讼者稍以易佃法摇
之，卣一切禁止。有持献于权贵而降中旨给赐者，卣
言：“地盈千顷，户且数百，传子至孙久。一旦改隶，众将
不安。先朝明诏具在，不可易也。”朝廷是其议，提点湖
南刑狱，知鼎、辽、陇、宁四州，复提举潼州路刑狱。有议
榷酤于泸、叙间，云岁可得钱二十万。卣言：“先朝念此
地夷漠杂居，故弛其榷禁，以惠安边人。今之所行，未
见其利。”乃止。累官中大夫，卒，年七十二。